Η **Τεξαρκάνα** (*Texarkana*) είναι πόλη της πολιτείας Άρκανσο των ΗΠΑ, έδρα της Κομητείας Μίλερ. Είναι κτισμένη στο νοτιοδυτικό σύνορο της πολιτείας, απέναντι από την ομώνυμη «δίδυμη» πόλη Τεξαρκάνα του Τέξας. Στην απογραφή του 2020 είχε πληθυσμό 29.387 κατοίκους. Η πόλη ιδρύθηκε σε διασταύρωση σιδηροδρομικών γραμμών το 1873 και αναγνωρίσθηκε από την πολιτεία του Άρκανσω το 1880. Η ονομασία της προέρχεται από συνδυασμό των λέξεων «Τέξας», «Άρκανσω» και «Λουιζιάνα», καθώς και η τρίτη αυτή πολιτεία βρίσκεται κοντά.

Η Τεξαρκάνα βρίσκεται στην περιοχή του δάσους βελανιδιάς-αγριοκαρυδιάς Piney Woods, που κυριαρχεί στην παραλιακή πεδιάδα του Κόλπου του Μεξικού. Η οικονομία της πόλεως βασίζεται στη γεωργία. Αποτελεί επίσης διαμετακομιστικό κέντρο, ενώ προσφάτως και ο τουρισμός έχει αποκτήσει κάποια σημασία, με ψυχαγωγικές δραστηριότητες όπως το ερασιτεχνικό ψάρεμα στη μεγάλη τεχνητή Λίμνη Μίλγουντ. Η παρουσία της στρατιωτικής βάσεως του Ρεντ Ρίβερ δίνει εργασία σε πολλούς κατοίκους της πόλεως.

Ιστορία
-------

Η Κομητεία Μίλερ ιδρύθηκε το 1820 στο τότε Έδαφος του Άρκανσω. Εκείνη την εποχή υπήρχε αρκετή αβεβαιότητα μεταξύ των Αμερικανών σχετικώς με την ακριβή θέση των συνόρων ΗΠΑ-Μεξικού (το Μεξικό τότε περιελάμβανε και το Τέξας). Αρκετοί πίστευαν πως η πολιτεία του Άρκανσω επέβαλε και συνέλεγε φόρους από έδαφος που τελικώς ίσως να υπαγόταν στο Μεξικό. Επιπλέον, πολλοί υπεστήριζαν ανοικτά την ένταξή τους σε ένα ανεξάρτητο Τέξας.

Μετά την ανεξαρτητοποίηση του Τέξας από το Μεξικό, η τοπική αναστάτωση αυξήθηκε. Το 1838 ο κυβερνήτης Τζέιμς Κόνγουεϋ πρότεινε ότι η «ευκολωτέρα και πλέον ευεπίφορος λύσις είναι η κατάργησις της Κομητείας Μίλερ και η ένταξις των εδαφών της εις μίαν περισσότερον πατριωτικήν περιοχήν». Πράγματι η Κομητεία Μίλερ καταργήθηκε και η έκτασή της εντάχθηκε στην Κομητεία Λαφαγιέτ του Άρκανσω.

Το 1873 πωλήθηκαν τεμάχια οικοδομήσιμης γης στην περιοχή της σημερινής Τεξαρκάνα, στη διασταύρωση δύο σιδηροδρομικών γραμμών, κάτι που συνετέλεσε στην ανάπτυξή της ως εμπορικού κέντρου. Εκείνη την εποχή ο σιδηρόδρομος αντικαθιστούσε τα ποτάμια ως προτιμώμενος τρόπος μεταφοράς, οπότε νέοι οικισμοί ιδρύονταν κατά μήκος των γραμμών του. Έτσι και η Τεξαρκάνα ιδρύθηκε στις 8 Δεκεμβρίου 1873 πάνω στη σιδηροδρομική γραμμή που διέσχιζε τα σύνορα με την Πολιτεία (πλέον) του Τέξας. Μερικούς μήνες αργότερα ιδρύθηκε από την άλλη μεριά των συνόρων και η Τεξαρκάνα του Τέξας.

Το 1874 η βουλή του Άρκανσω επανίδρυσε την Κομητεία Μίλερ.

Στην ιστορία της εγκληματικότητας στην πόλη έμεινε το λυντσάρισμα του «κυρίου Νόρμαν», ενός μαύρου άνδρα, από ομάδα μασκοφόρων στις 11 Φεβρουαρίου 1922, και ιδίως οι «Texarkana Moonlight Murders», μια σειρά 5 ανεξιχνίαστων φόνων που διαπράχθηκαν σε 4 διαφορετικά περιστατικά στην ευρύτερη περιοχή της Τεξαρκάνα μέσα σε διάστημα δέκα εβδομάδων το 1946 από κάποιον άγνωστο κατά συρροή δολοφόνο που «βαφτίστηκε» από τον τύπο της εποχής «Phantom of Texarkana» ή απλούστερα «Phantom Killer» ή «Phantom Slayer».

Γεωγραφία
---------

Η πόλη βρίσκεται 230 χιλιόμετρα νοτιοδυτικά της πρωτεύουσας του Άρκανσω Λιτλ Ροκ, 116 χιλιόμετρα βορείως του Σρήβπορτ της Λουιζιάνας και 290 χιλιόμετρα βορειοανατολικά του Ντάλας του Τέξας. Είναι κτισμένη σε υψόμετρο 110 μέτρα πάνω από την επιφάνεια της θάλασσας, σε γεωγραφικές συντεταγμένες του κέντρου της 33°25΄59΄΄ Βόρειο πλάτος και 94°01΄14΄΄ Δυτικό μήκος. Σύμφωνα με το Γραφείο Απογραφών των ΗΠΑ, η Τεξαρκάνα έχει συνολική έκταση 109 τετραγωνικά χιλιόμετρα, από τα οποία το 0,54% καλύπτονται από επιφανειακά ύδατα. Η πόλη αποστραγγίζεται από το ποταμάκι Νιξ Κρηκ, που ρέει προς τα νότια και χύνεται στο Ντέυζ Κρηκ.

### Κλίμα

Το κλίμα της περιοχής χαρακτηρίζεται από θερμά και υγρά καλοκαίρια, και γενικώς μάλλον ήπιους χειμώνες. Στο σύστημα της κλιματικής ταξινομήσεως Κέππεν η πόλη έχει υγρό υποτροπικό κλίμα (*Cfa*).

Το ρεκόρ της υψηλότερης θερμοκρασίας από το 1892 μέχρι σήμερα είναι 47 °C και σημειώθηκε Αύγουστο, ενώ έχει καταγραφεί θερμοκρασία 32 °C μήνα Φεβρουάριο. Η χαμηλότερη θερμοκρασία που έχει καταγραφεί από το 1892 είναι –23 °C. Η μέση ετήσια βροχόπτωση είναι 1.241 χιλιοστόμετρα.
}}

Δημογραφικά
-----------

Κατά την απογραφή του 2020 η πόλη είχε 29.387 κατοίκους, 11.404 νοικοκυριά και 7.348 οικογένειες. Οι αριθμοί των κατοίκων και των νοικοκυριών παρουσίασαν μείωση σε σχέση με την προηγούμενη απογραφή (του πληθυσμού κατά −1,8%), ενώ αυτός των οικογενειών αυξήθηκε. Το 54,83% των κατοίκων δήλωσαν λευκοί, το 35,21% Αφροαμερικανοί ή γενικότερα μαύροι, το 0,48% ιθαγενείς Ινδιάνοι, το 0,50% Ασιάτες, το 4,23% ισπανόφωνοι και το 4,59% μεικτή ή άλλη καταγωγή.

### Μεταφορές

Εκτός από τον σιδηροδρομικό σταθμό της Amtrak, που έχει και ιστορική αξία, η πόλη εξυπηρετείται και από το Περιφερειακό Αεροδρόμιο της Τεξαρκάνα, γνωστό και ως Γουέμπ Φηλντ, το οποίο βρίσκεται 6 χιλιόμετρα βορειοανατολικά του κέντρου της πόλεως.

Aξιοσημείωτα πρόσωπα
--------------------

Κάποιοι αξιοσημείωτοι άνθρωποι που συνδέονται με την πόλη είναι οι:

* Τζεφ Κηθ, τραγουδιστής του ροκ συγκροτήματος «Tesla»
* Ντάνα Κίμελ (γενν. 1959), ηθοποιός
* Κόνλον Νανκάροου (1912-1997), συνθέτης
* Γουίλι Ντέιβις (1934-2020), αμυντικός παίκτης του αμερικανικού ποδοσφαίρου
* Μάικ Ρος (γενν. 1961), πολιτικός
* Παρνέλι Τζόουνς (γενν. 1933), οδηγός σε αγώνες αυτοκινήτου, νικητής στο Ράλι Ιντιανάπολις 500
* Σκοτ Τζόπλιν (1868-1917), συνθέτης και πιανίστας μουσικής ράγκταϊμ
* Γουίλελμ Λ. Φρήντελ (1883-1958), αντιναύαρχος του αμερικανικού Πολεμικού Ναυτικού, διοικητής υποβρυχίων
* Μάικ Χάκαμπη (γενν. 1955), κυβερνήτης του Άρκανσω, πάστορας των Βαπτιστών στην Τεξαρκάνα, μπασίστας και δύο φορές υποψήφιος για το χρίσμα του Ρεπουμπλικανικού Κόμματος για την Προεδρία των ΗΠΑ

Παραπομπές
----------

1. ↑  United States Census Bureau: «2016 U.S. Gazetteer Files» (Αγγλικά) United States Census Bureau. Ουάσινγκτον. 2016.
2. ↑  United States Census Bureau: «2010 U.S. Gazetteer Files» (Αγγλικά) United States Census Bureau. Ουάσινγκτον. 2010. Ανακτήθηκε στις 9  Ιουλίου 2020.
3. ↑  *Απογραφές των Ηνωμένων Πολιτειών 2020*. data.census.gov/cedsci/table?t=Populations+and+People&g=0100000US%2C%241600000&y=2020. Ανακτήθηκε στις 1  Ιανουαρίου 2022.
4. ↑  «US Gazetteer files: 2010, 2000, and 1990». United States Census Bureau. 12 Φεβρουαρίου 2011. Ανακτήθηκε στις 23 Απριλίου 2011.
5. ↑  «2021 U.S. Gazetteer Files: Arkansas». United States Census Bureau. Ανακτήθηκε στις 31 Μαΐου 2022.
6. ↑  «Texarkana, Arkansas Köppen Climate Classification». *Weatherbase.com*. Ανακτήθηκε στις 25 Ιουλίου 2016.
7. ↑  
«NowData – NOAA Online Weather Data». National Oceanic and Atmospheric Administration. Ανακτήθηκε στις 22 Ιουνίου 2021.
8. ↑  
«Station: Texarkana Webb FLD, AR». *U.S. Climate Normals 2020: U.S. Monthly Climate Normals (1991-2020)*. National Oceanic and Atmospheric Administration. Ανακτήθηκε στις 22 Ιουνίου 2021.
9. ↑  «Wilhelm Lee Friedell». *Military Times*. Ανακτήθηκε στις 17 Δεκεμβρίου 2021.
10. ↑  Mike Huckabee: *From Hope to Higher Ground*, Center Street Publishers, Νέα Υόρκη 2007, σελ. 5

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Τεξαρκάνα (Άρκανσο)** |

* Το λήμμα «Texarkana (Miller County)» στην *Encyclopedia of Arkansas History & Culture*

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 145431267
* LCCN: n81138938
* ISNI: 0000 0004 0392 5033

 |

 |